Nous frères Guillaume Aumez, humblez priours de Vauces, et nous couvenz dou dit leu, faisons savor à touz ces qui verrunt et orrunt ces presentes letres, que pour la remuneration des croissances an praiz et an blef que Huguenins, filz dou noble baron Hugon, jadis duc de Bourguoyne, ai donées et otroiés à nous et à notre yglise de Veauces, et pour la confirmation de noz choses et de noz usages, que li diz Huguenins ai faite et donée à nous et à notre yglise, si com il est contenu es letres dou dit Huguenin baliés et délivrées à nous, que nous avons doné et otroé au dit Huguenin et à ses hors an héritage perduraublement trois manies d’ommes à Santyné, c’est asavoir Milon dit Chalisart, Mariote, sa serour et Obert le Menetrier et lours hors, avec tout le droit que nous, ou nom de notre yglise de Vauces et de nous poviens avor de droit demander, requerir ou reclamer sus les diz hommes et sus lours hors. Et avons promis pour nous et pour nos successours à venir an la dite yglise de Vauces, la dite donation et concession des hommes desus diz tenir au pais au dit Huguenin et à ses hors, et que nous ne vienruns des or anavant ancontre au jugemant ne defors pour nous ne pour autrui pour parole, pour fait, pour signe, ne pour autre menere. Et avons remontré que à ce fait à toute aide de droit de crestienté et de poeste, à toutes indulgences donées et à doner, à toutes exceptions et allégations de fait et de droit, et généraulement à toutes les barres et à toutes les choses es ques il convenroit renoncier expressement et au droit qui dit que généraus renonciacions ne doit valor, et an toutes autres choses qui poureent estre dites ou mises contre ces presentes letres, et pour les quels ces letres poureent estre de nulle valour. Ou tesmoin des ques choses desus dites et devisiés, nous priours et convanz desus nommé avuns mis le seaul de notre yglise de Vauces an ces letres. Ce fut fait l’an nostre seignor, mil. CC. quatre vinz et un, ou mois de fevrier. [Illustration]